Document ID: 32002R1811

Neuvoston asetus (EY) N:o 1811/2002,
annettu 24 päivänä syyskuuta 2002,
yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2002 annetun asetuksen (EY) N:o 2555/2001 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo seuraavaa:
(1) Luoteis-Atlantin kalastusjärjestö (NAFO) hyväksyi helmikuussa 2002 lukuisia muutoksia säilyttämis- ja valvontatoimenpiteisiinsä, jotka koskevat rauskun pyynnin silmäkokoa, katkarapusaaliiden ilmoittamisvaatimuksia alueella 3L, katkaravunpyynnin kalastuskiellon pidentämistä eräissä määritellyissä alueen 3M osissa, katkaravun pyynnin enimmäispäivien muutosta alueella 3M ja grönlanninpallaksen suurimpia sallittuja saaliita (TAC).
(2) Yhteisö Ruotsin kuningaskunnan puolesta ja Venäjän federaatio ovat Ruotsin kuningaskunnan hallituksen ja Venäjän federaation hallituksen välillä 11 päivänä joulukuuta 1992 tehdyn kalastussopimuksen 3 artiklassa määrätyn menettelyn mukaisesti neuvotelleet keskinäisistä kalastusoikeuksistaan vuoden 2002 osalta.
(3) Viimeisimpien tieteellisten näyttöjen ja Norjan kanssa tehdyn sopimuksen mukaisesti kielikampelan vuoden 2002 TACia Kansainvälisen merentutkimusneuvoston (ICES) osa-alueella III a (Kattegat ja Skagerrak) voidaan suurentaa.
(4) Euroopan yhteisön ja Norjan välillä on tehty sopimus, jonka mukaan Norjalle on siirretty 15000 tonnia tuulenkalaa ICES-osa-alueen II a ja Pohjanmeren yhteisön vesistä, ja samalla alueella on siirretty Norjalta yhteisölle 1500 tonnia punakampelaa.
(5) Sillin TAC ICES-osa-alueilla VII g, h, j ja k olisi vahvistettava koko vuodeksi 2002 ICESin uusi tieteellinen suositus huomioon ottaen.
(6) Yhteisöjen tuomioistuimen 18 päivänä huhtikuuta 2002 asiassa C-61/96 antaman tuomion perusteella olisi sardellia alueilla IX, X ja CECAF 34.1.1 koskevan otsikon alaviite 2 poistettava.
(7) Marraskuun 12-19 päivänä 2001 pidetyssä Atlantin tonnikalojen suojelukomission (ICCAT) vuosikokouksessa hyväksyttiin ensimmäistä kertaa taulukoita, joista käy ilmi ICCAT:n sopimuspuolten järjestön puitteissa sovittujen kalastusmahdollisuuksien alikäyttö ja ylikäyttö. Tässä yhteydessä ICCAT teki päätöksen, jossa todettiin, että Euroopan yhteisön Etelä-Atlantin tonnikalan kiintiötä oli vuoden 2000 aikana käytetty 1696 tonnin verran liian vähän ja Etelä-Atlantin miekkakalan kiintiötä 2 tonnin verran liian vähän sekä että Pohjois-Atlantin miekkakalan kiintiötä oli käytetty 147,5 tonnin verran liikaa.
(8) ICCAT:n vahvistamien yhteisön kiintiöiden mukauttamisten noudattamiseksi ja huomioon ottaen Euroopan yhteisölle myönnettyjen kiintiöiden ali- ja ylikäyttö, jotka johtuvat ICCAT:n vuodelle 2000 vahvistamien Etelä-Atlantin tonnikalan ja miekkakalan kalastusmahdollisuuksien alikäytöstä ja eräiden jäsenvaltioiden Pohjois-Atlantin miekkakalan kalastusmahdollisuuksien ylikäytöstä, on tarpeen, että alikäytön ja ylikäytön jako toteutetaan kunkin jäsenvaltion vastaavan osuuden mukaisesti muuttamatta vuosittaisten TACien vahvistamista koskevan asetuksen (EY) N:o 2555/2001(2) 3 artiklan 1 kohdassa säädettyä jakoperustetta.
(9) Eräiden laajasti vaeltavien kalakantojen teknisistä säilyttämistoimenpiteistä 14 päivänä toukokuuta 2001 annetun neuvoston asetuksen (EY) N:o 973/2001(3) 10 artiklan 1 kohdan mukaisesti valkotonnikalan pohjoista kantaa pyytävien yhteisön alusten lukumäärä olisi vahvistettava tätä lajia vuosien 1993 ja 1995 välisenä aikana pyytäneiden kalastusalusten keskimääräisen lukumäärän perusteella. Näiden alusten lukumäärä olisi jaettava jäsenvaltioiden kesken.
(10) ICCAT suositteli marraskuussa 2000 pitämässään ylimääräisessä kokouksessa, että Atlantin valtamerellä otettaisiin käyttöön valkomarliini- ja purjemarliinikiintiöt.
(11) Kansainvälinen Itämeren kalastuskomissio (IBSFC) on maaliskuussa 2001 suositellut turskan kalastusta koskevia teknisiä säilyttämistoimenpiteitä. Asetuksen (EY) N:o 2555/2001 liitteessä V olevaa 3 kohtaa olisi muutettava.
(12) Tämän vuoksi asetus (EY) N:o 2555/2001 olisi muutettava,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2555/2001 seuraavasti:
1) Korvataan 17 artiklan 1 kohdan ensimmäinen alakohta seuraavasti: "Troolien, joiden jossakin osassa on kooltaan alle 130 millimetrin silmät, käyttö on kielletty liitteessä IX tarkoitettuihin lajeihin kohdennetun kalastuksen osalta. Lyhyteväiseen kalmariin (Illex illecebrosus) kohdistetun kalastuksen osalta tämä silmäkoko voi olla 60 millimetriä. Rauskujen (Rajidae) kohdennetussa kalastuksessa tämän silmäkoon on oltava verkonperässä vähintään 280 millimetriä 1 päivästä heinäkuuta 2002."
2) Lisätään 18 artiklaan 5 kohta seuraavasti: "5. Jäsenvaltioiden on ilmoitettava komissiolle päivittäin niiden lipun alla purjehtivien ja yhteisöön rekisteröityjen alusten pohjankatkarapusaaliit (Pandalus borealis), jotka on pyydetty NAFO-sääntelyalueella 3 L."
3) Muutetaan liite I A tämän asetuksen liitteen I mukaisesti.
4) Muutetaan liite I B tämän asetuksen liitteen II mukaisesti.
5) Muutetaan liite I D tämän asetuksen liitteen III mukaisesti.
6) Muutetaan liite I E tämän asetuksen liitteen IV mukaisesti.
7) Muutetaan liite I F tämän asetuksen liitteen V mukaisesti.
8) Korvataan liitteessä V oleva 3 kohta seuraavasti: "3. Silmäkoko pyydettäessä turskaa vedettävillä verkoilla
Neuvoston asetuksen (EY) N:o 88/98 liitteen IV säännöksistä poiketen vähimmäissilmäkoko pyydettäessä turskaa trooleilla, ankkuroiduilla kierrenuotilla ja vastaavilla verkkopyydyksillä on 130 mm. Langan enimmäispaksuus on 6 mm, jos käytetään yksisäikeistä lankaa, ja 4 mm, jos käytetään kaksisäikeistä lankaa. Tätä silmäkokoa ja langan paksuutta sovelletaan kaikkiin aluksella oleviin verkonperiin tai jatko-osiin, jotka on kiinnitetty tai jotka soveltuvat kiinnitettäviksi vedettävään verkkoon."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä syyskuuta 2002.

Labels: 11
5
6